擬古六首上鮮于大夫子駿 東城高且長
作者：晁補之
朝代：宋

paragraphs: 東城高且長，下瞰阡與陌。
谷風麗百草，春華紛已白。
良時忽如此，馳景一何逼。
喟彼飯牛詩，終年守寒阨。
恭儉夙所敦，葛屨傷褊窄。
身爲物逆旅，生乃遠行客。
豈無百日蜡，樂此一日澤。
美人顔煌煌，奇服爛五色。
彈箏奮新響，盃酒縱相索。
鬭雞逐狐兔，六博呼一擲。
貧士悲失職，坎壈何所迫。
安知黄鵠舉，隨時振六翮。